ڈاکٹر اشرف آصف جلالی :

سیدہ خدیجہ الکبری (س) نے تبلیغ اسلام کے پہلے محاذ پر حق کا پرچم بلند کیا

تحریک لبیک یا رسول اللہ(ص) اور تحریک لبیک اسلام کے مرکزی چیئرمین نے کہا کہ نزول وحی کے بعد پیغمبر اسلام(ص) کیساتھ اظہار حق کی خاطر جس کے قدم اُٹھے وہ آپ(س) ہی عظیم خاتون ہیں ۔

خبر کا کوڈ: ۴۳۶۰۳۴

تاریخ: ۲۴ مرداد ۲۰۱۸ - ۱۷:۰۶

رسا نیوز ایجنسی کی رپورٹ کے مطابق اجتماع سے خطاب میں ٹی ایل وائی کے سربراہ کا کہنا تھا کہ رسول اللہ(ص) کی رفیقہ حیات ہونے کے لحاظ سے آپ کا مقام و مرتبہ بہت بلند ہے، اہلبیت رسول(ص) میں آپ ایک منفرد مقام کی حامل ہیں، آپ کے بہترین مشورے اور دل جوئی قدم قدم پر رسول اللہ(ص) کیلئے معاون ثابت ہوئی، دختران اسلام آپ کے نقش قدم پر چل کر تعمیر ملّت کیلئے بہترین کردار ادا کر سکتی ہیں، تحفظِ ناموس رسالت کی خاطر آپ کا کردار ہم سب کیلئے مشعل راہ ہے۔

تحریک لبیک یا رسول اللہ(ص) اور تحریک لبیک اسلام کے مرکزی چیئرمین ڈاکٹر اشرف آصف جلالی نے  ام المؤمنین حضرت سیدہ خدیجہ الکبری (س) کے یوم وصال کی مناسبت سے ان کی خدمات کو خراج تحسین پیش کرتے ہوئے لاہور میں اجتماع سے خطاب کرتے ہوئے کہا سیدہ خدیجہ الکبری (س) نے تبلیغ اسلام کے پہلے محاذ پر حق کا پرچم بلند کیا، کروڑوں سینوں کو منور کرنیوالی تعلیمات کو پھیلانے میں آپ کا بنیادی کردار ہے۔

انہوں نے کہا کہ اُم المؤمنین حضرت خدیجة الکبریٰ (س) کے ملّت اسلامیہ پر احسانات کبھی فراموش نہیں کیے جا سکتے، نزول وحی کے بعد پیغمبر اسلام(ص) کیساتھ اظہار حق کی خاطر جس کے قدم اُٹھے وہ آپ(س) ہی عظیم خاتون ہیں، آپ نے مشکلات و مصائب میں رسول اکرم(ص) کا ثابت قدمی سے ساتھ دیا، دین اسلام کی سر بلندی کیلئے آپ نے صرف اپنا مال ہی خرچ نہیں کیا بلکہ اپنی جان تک کی بھی پرواہ نہیں کی۔

انہوں نے کہا کہ رسول اللہ(ص) کی رفیقہ حیات ہونے کے لحاظ سے آپ کا مقام و مرتبہ بہت بلند ہے، اہلبیت رسول(ص)  میں آپ ایک منفرد مقام کی حامل ہیں، آپ کے بہترین مشورے اور دل جوئی قدم قدم پر رسول اللہ(ص) کیلئے معاون ثابت ہوئی، دختران اسلام آپ کے نقش قدم پر چل کر تعمیر ملّت کیلئے بہترین کردار ادا کر سکتی ہیں، تحفظِ ناموس رسالت کی خاطر آپ کا کردار ہم سب کیلئے مشعل راہ ہے۔/۹۸۹/ف۹۴۰/